## Pravilnik o posebnim uvjetima za izvršenje blok transakcija dionicama

### NN 38/2007 (13.4.2007.), Pravilnik o posebnim uvjetima za izvršenje blok transakcija dionicama

# HRVATSKA AGENCIJA ZA NADZOR FINANCIJSKIH USLUGA

**1293**

Na temelju odredbi članka 63. stavak 8. Zakona o tržištu vrijednosnih papira
(»Narodne novine« br. 84/02 i 138/06), Hrvatska agencija za nadzor financijskih
usluga je na sjednici održanoj 5. travnja 2007. godine donijela

## PRAVILNIK

### O POSEBNIM UVJETIMA ZA IZVRŠENJE BLOK TRANSAKCIJA DIONICAMA

Članak 1.

(1) Ovim Pravilnikom propisuju se posebni uvjeti za izvršenje blok transakcija
dionicama uvrštenim u kotacije burze ili uređenih javnih tržišta u Republici
Hrvatskoj.
(2) Posebni uvjeti iz stavka 1. ovog članka obuhvaćaju:
– kriterije prema kojima se određena transakcija svrstava u blok transakciju,
– način izvršenja blok transakcije,
– način i uvjeti provođenja dražbi putem trgovinskog sustava burze za blok
transakcije,
– način izvješćivanja Agencije i burze o izvršenoj blok transakciji.

Članak 2.

Izrazi koji se koriste u ovom Pravilniku imaju sljedeće značenje:
Agencija – Hrvatska agencija za nadzor financijskih usluga,
Zakon – Zakon o tržištu vrijednosnih papira (»Narodne novine« br. 84/02 i
138/06),
Ovlašteno društvo – brokersko društvo odnosno banka, koji su od Agencije dobili
dozvolu za obavljanje poslova s vrijednosnim papirima, te iste upisali kao
djelatnost u sudski registar,
Blok transakcija – transakcija vrijednosnim papirima između dva ovlaštena
društva koju obavljaju u svoje ime i za svoj račun ili u svoje ime i za račun
nalogodavca, kroz sustav burze ili uređenog javnog tržišta, a čija su obilježja
određena pravilima burze ili uređenog javnog tržišta,
Kupac u blok transakciji – jedan ili više nalogodavaca za čiji račun ovlašteno
društvo obavlja kupnju dionica koje su predmet blok transakcije, odnosno
ovlašteno društvo u svoje ime i za svoj račun,
Prodavatelj u blok transakciji – jedan ili više nalogodavaca za čiji račun
ovlašteno društvo obavlja prodaju dionica koje su predmet blok transakcije,
odnosno ovlašteno društvo u svoje ime i za svoj račun.

*Kriteriji za određivanje blok transakcije dionicama*

Članak 3.

Blok transakcija dionicama je transakcija čija vrijednost iznosi najmanje
5.000.000,00 kuna, ili 5% od iznosa temeljnog kapitala izdavatelja čije su
dionice predmet blok transakcije.

*Način izvršenja blok transakcije*
Članak 4.

Dionice se prema kriteriju likvidnosti, uzimajući u obzir broj trgovinskih dana,
razvrstavaju u tri razreda, i to:
1. I. razred – dionice kojima se trgovalo 75% trgovinskih dana u zadnjih šest
mjeseci i dionice iz I. kotacije (Službeno tržište) – limit porasta/pada cijene
iznosi 10%;
2. II. razred – dionice kojima se trgovalo 50% trgovinskih dana u zadnjih šest
mjeseci – limit porasta/pada cijene iznosi 15%,
3. III. razred – ostale dionice.

Članak 5.

(1) Ukoliko se cijena za dionice, iz točke 1. i 2. prethodnog članka koje su
predmet blok transakcije, nalazi u okviru postavljenog limita promjene cijene
propisanog istim člankom na dan izvršenja blok transakcije, blok transakcija
provodi se sukladno članku 8. ovog Pravilnika.
(2) Ukoliko cijena za dionice prekoračuje postavljeni dnevni limit promjene
cijene na dan realizacije blok transakcije ili predmetne dionice potpadaju pod
točku 3. prethodnog članka, blok transakciju moguće je izvršiti samo provođenjem
dražbe na način propisan ovim Pravilnikom.

*Način i uvjeti provođenja dražbi putem trgovinskog sustava burze*
Članak 6.

(1) Ovlašteno društvo koje zastupa prodavatelja u blok transak­ciji iz članka 5.
stavak 2. ovoga Pravilnika dužno je u vremenu od 16 do 16.15 sati istog dana
izvijestiti burzu o najavi blok transakcije za naredni dan trgovanja.
(2) Obavijest iz stavka 1. ovog članka mora sadržavati sljedeće podatke:
– oznaku dionice,
– količinu dionica i/ili iznos postotka temeljnog kapitala,
– jediničnu cijenu dionice.
(3) Burza će podatke iz prethodnog stavka bez odgode učiniti dostupnim svojim
članovima putem svog trgovinskog sustava.

Članak 7.

(1) Burza će temeljem zaprimljene najave iz članka 6. ovog Pravilnika za naredni
uredovni dan pripremiti provođenje dražbe.
(2) Burza je dužna dražbu iz stavka 1. ovog članka provesti sukladno Uputama za
provođenje dražbe blok transakcija, koje su sastavni dio ovog Pravilnika.
(3) Na održavanje dražbi za blok transakcije, na odgovarajući se način
primjenjuju Pravila tržišta prava i pravila održavanja javnih dražbi putem
dražbovnog sustava.

*Izvješćivanje o izvršenoj blok transakciji*
Članak 8.

(1) Ovlašteno društvo koje je zastupalo kupca u blok transakciji dužno je po
izvršenju iste bez odgode izvijestiti Agenciju i burzu o njenom izvršenju.
(2) Obavijest iz stavka 1. ovog članka sadržava sljedeće podatke:
– oznaku dionice kojom je izvršena blok transakcija,
– količinu dionica i/ili iznos postotka temeljnog kapitala,
– cijenu dionice,
– oznaku ovlaštenog društva – kupca,
– oznaku ovlaštenog društva – prodavatelja,
– vrijeme izvršenja transakcije,
– očekivani datum namire.
(3) Burza je obvezna, putem trgovinskog sustava, bez odgode obavijestiti članove
o blok transakciji.
(4) Ovlaštena društva koja su zastupala kupca i prodavatelja u blok transakciji
dužna su po izvršenju iste bez odgode Agenciji dostaviti podatke o
nalogodavcima.

Članak 9.

(1) Burza je obavezna u svom dnevnom izvješću objaviti podat­ke o blok
transakcijama, s naznakom da se radi o blok transakciji, navodeći: oznaku
dionice, volumen i cijenu transakcije.
(2) Blok transakcija ne utječe na izračun trgovinskih podataka za predmetnu
dionicu iskazanih u dnevnom izvješću.

*Prijelazne i završne odredbe*
Članak 10.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/07-04/25
Urbroj: 326-01/07-1

Predsjednik Uprave
**Ante Samodol**, v. r.

UPUTE ZA PROVOĐENJE DRAŽBE BLOK TRANSAKCIJA

Na postupak provođenja dražbe blok transakcija putem trgovinskog sustava burze
primjenjuju se na odgovarajući način Pravila tržišta prava i pravila za
provođenje javnih dražbi putem dražbov­nog sustava (dalje: Pravila).

Provođenje dražbe

Dražba se održava sukladno najavi blok transakcije ovlaštenog društva od
prethodnog dana, i to u vremenu od 10 do 10.15 sati odnosno, do 16 sati. Dražba
se može nastaviti i u sljedećim danima u slučajevima i pod uvjetima predviđenim
Pravilima.

Dražba

Postupak dražbe podijeljen je u četiri razdoblja:
a) Razdoblje prijava za dražbovanje,
b) Razdoblje izlaganja ponuda na prodaju,
c) Razdoblje izlaganja ponuda na kupnju,
d) Zaključivanje transakcija.

Razdoblje prijava za dražbovanje

(1) Prijave za dražbu vrše se putem trgovinskog sustava burze (BTS) od 9 do
9.30, na isti način kao i unos naloga na kupnju opcijom »Kupnja« (shift+F11),
ali po cijeni 0,00 kn i O (otvoreni).
(2) Nalog je vidljiv isključivo i jedino brokeru koji ga je unio.
(3) Nakon 9.30 sustav više neće dozvoljavati prijavljivanja.

![](dodatni/351299.gif)

Razdoblje izlaganja ponuda na prodaju

(1) Ponude na prodaju dionica koje su predmet blok transakcije unosi isključivo
ovlašteno društvo koje zastupa prodavatelja u blok transakciji u vremenu od 9.30
do 10 sati.
(2) Cijene u ponudi na prodaju moraju biti izražene u kunama, bez lipa.
(3) Ponuda na prodaju ostaje aktivna za vrijeme pojedine dražbe i ovlašteno
društvo koje zastupa prodavatelja u blok transakciji ponudu ne može povući.
(4) Ovlašteno društvo koje zastupa prodavatelja u blok transakciji dužno je
unijeti u sustav sve propisane podatke ponude na prodaju najavljene za dražbu,
zaključno do 10 sati.
(5) Unesena ponuda na prodaju je svim članovima vidljiva od 10 sati na dan
održavanja dražbe.

Razdoblje izlaganja ponuda na kupnju

(1) Ovlaštena društva, članovi Burze sudjeluju u dražbi licitiranjem, odnosno,
izlaganjem svojih ponuda na kupnju.
(2) Nalozi se izlažu na način da se cijena prijava unesenih do 9.30 po cijeni
0,00 kn promijeni na najmanje početnu cijenu.

![](dodatni/351300.gif)

(3) Prijave se nalaze na ekranu »Nalozi« te ukoliko se
sortiraju po cijeni isti će se nalaziti pri dnu tablice (kako je prikazano na
gornjoj slici) te se desnim klikom na mišu mogu promijeniti.
(4) Cijene ponuda na kupnju moraju biti izražene u kunama, bez lipa.
(5) Inicijalno razdoblje za izlaganje ponuda na kupnju je od 10 do 10.15 sati na
dan održavanja dražbe.
(6) Cijena u prvoj ponudi na kupnju koju neko od ovlaštenih društava, članova
burze izloži ne može biti manja od cijene izložene ponude na prodaju na koju
ovlašteno društvo, član burze odgovara izlaganjem ponude na kupnju.
(7) Svaka sljedeća promjena ponude na kupnju u postupku licitacije mora imati
cijenu veću od prethodno izložene ponude najmanje za jedan dražbovni korak.
(8) Dražbovni korak za pojedinu dionicu iznosi minimalno 1% cijene blok
transakcije u apsolutnom iznosu.
(9) Izložene ponude su obvezujuće za vrijeme pojedine dražbe te ovlašteno
društvo, član burze može samo povećavati cijenu, bez promjene količine.
(10) Vrijeme posljednje izložene ponude na kupnju vidljivo je u ekranu
Neravnoteža na tržištu (Prozor/Neravnoteža) putem kojeg se dalje prati
dražbovanje (prikazano na slijedećoj slici).

![](dodatni/351301.gif)

Zaključivanje transakcija

(1) Trgovinski sustav burze (BTS) u 10.15 sati na dan održavanja dražbe
zaključuje transakciju za ponudu na kupnju izloženu u bilo koje vrijeme prije
10.10 sati.
(2) Ukoliko je zadnja ponuda za kupnju izložena nakon 10.10 sati, tada sustav
neće zaključiti transakciju s takvom ponudom, već se trajanje dražbe produljuje
za 5 minuta, odnosno, do 10.20 sati.
(3) Ako u razdoblju produljenja od 5 minuta bude podnesena nova ponuda za
kupnju, tada se dražba nastavlja za novih 5 minuta, (do 10.25, 10.30, 10.35 sati
i tako dalje), sve dok ne protekne razdoblje od 5 minuta produljenja u kojem
nije bilo novih ponuda za kupnju, a u kojem slučaju sustav zaključuje
transakciju sa zadnjom ponudom za kupnju.
(4) U slučaju da do 10.15 sati na određenu ponudu na prodaju ne bude izložena
ponuda za kupnju, smatra se da je dražbovanje za navedenu dionicu završeno.
(5) Mjerodavno vrijeme za provođenje dražbe i zaključivanje transakcija je
sistemsko vrijeme, tj. vrijeme trgovinskog sustava burze (BTS).
(6) Ukoliko dražba zbog razdoblja produljenja ne bude okončana do 16 sati na dan
održavanja dražbe, ista se nastavlja idući dan algoritmom od po 5 minuta s
početkom u 10 sati.
(7) Algoritam od 5 minuta iz prethodnog stavka podrazumijeva provođenje dražbe
na način da ukoliko u razdoblju od 10 do 10.05 sati bude podnesena nova ponuda
za kupnju, tada se dražba nastavlja za novih 5 minuta, sve dok ne protekne
razdoblje od 5 minuta produljenja u kojem nije bilo novih ponuda za kupnju, a u
kojem slučaju sustav zaključuje transakciju sa zadnjom ponudom za kupnju.
(8) Otvaranjem nastavka dražbe sljedeći dan prenose se aktivne ponude na prodaju
od prethodnog dana.
(9) U slučaju da dražba ne bude okončana niti drugi dan do 16 sati, ista se
nastavlja sljedeći sve do zaključenja transakcije.

Pravilnik, NN 38/2007-1293
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)